**Am văzut**

*Florianruse*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am văzut începutul unui univers

(Dumnezeule, cât pot fi de în vârstă)

Unii l-au numit big bang

alții creația unuia sau mai multor zei și așa mai departe

Nu prea știu ce să cred despre aceste chestiuni

și sincer nici nu prea îmi pasă

Lucrurile pentru mine sunt atât de clare în ciuda faptului

că nu am reușit să conving pe nimeni niciodată

cum totul a început atunci când am întâlnit-o prima dată

Am văzut sfârșitul unui univers

mângâiat oarecum de acel

"Nimic nu se pierde, totul se transformă"

pe care frumos îl spunea odată cineva

Se pare că nu e nevoie de forțe supranaturale

pentru a dispărea un univers

doi oameni la fel de banal cum îl pot crea

îl și pot face să dispară

Totuși cel mai insuportabil de văzut e că

deși pierdut întru totul

m-am transformat în ceva care-și deplânge transformarea

dintr-un univers paralel cu al ei